# L’Heptaméron des nouvelles (1559)/Nouvelle 72

Continuelle repentance d’vne religieuſe, pour auoir perdu ſa virginité ſans force, ny par amour.

#### NOVVELLE SEPTANTEDEVXIESME.

En vne des meilleures villes de France apres Paris, y auoit vn hoſpital richement fondé : c’eſt à ſçauoir, d’vn prieuré de quinze ou ſeize religieuſes, & en vn autre corps de maiſon deuant iceluy, y auoit vn prieur & ſept ou huict religieux, qui tous les iours diſoient le ſeruice : & les religieuſes ſeulement leurs patenoſtres & heures de noſtre dame, pource qu’elles eſtoient occupées au ſeruice des malades. Vn iour vint à mourir vn pauure homme, ou toutes les religieuſes s’aſſemblerent : & apres luy auoir faict tous les remedes pour ſa ſanté, enuoyerent querir vn de leurs religieux pour le confeſſer : puis voyans qu’il s’affoibliſſoit, luy baillerent l’vnction, & peu apres il perdit la parole. Mais pource qu’il demeura longuement à paſſer, & faiſoit ſemblant d’ouyr, chacune ſe meit à luy dire les meilleures paroles qu’elles peurent, dont à la longue, elles ſe faſcherent : car voyans la nuict venuë, & qu’il eſtoit tard, s’en allerent coucher l’vne apres l’autre, & ne demeura lá pour enſeuelir le corps qu’vne des plus ieunes auec vn religieux, qu’elle craignoit plus que le prieur, ny autre, pour la grande auſterité, dont il vſoit tant en vie qu’en paroles. Et quand ils eurent bien crié, Ieſus, à l’oreille du pauure homme, cogneurent qu’il eſtoit treſpaſsé. Parquoy tous deux l’enſeuelirent. Et en exerçant ce dernier œuure de miſericorde, commença le religieux à parler de la miſere de la vie, & de la bien-heureté de la mort, & en ces propos là paſſerent la mynuict. La pauure fille eſcoutoit ententiuemẽt ces deuots propos, & le regardoit les larmes aux yeux, ou il print ſi grand plaiſir, que, parlant de la vie aduenir, commença de l’embraſſer, comme s’il euſt eu enuie de la porter entre ſes bras, droict en paradis. La pauure fille, eſcoutant ces propos, & l’eſtimant le plus deuot de la compagnie, ne l’oſa refuſer. Quoy voyant le meſchant moyne en parlãt touſiours de Dieu, paracheua auec elle l’œuure, que ſoudain le diable leur auoit mis au cueur (car au parauant n’en auoit iamais eſté queſtion) l’aſſeurãt qu’vn peché ſecret n’eſtoit point imputé deuãt Dieu : & que deux perſonnes non liées, ne peuuẽt offenſer en tel cas, quand il n’en vient point de ſcandale : & que, pour l’euiter, elle ſe gardaſt bien de ſe confeſſer à autre, qu’à luy. Ainſi ſe departirent d’enſemble, elle la premiere, qui, en paſſant par vne chapelle de noſtre dame, voulut faire ſon oraiſon, comme elle auoit accouſtumé : mais quand elle commença à dire, Vierge Marie, luy ſouuint, qu’elle auoit perdu ce tiltre de virginité, ſans force ny amour, ains par vne ſotte crainte : dont elle ſe print ſi fort à pleurer, qu’il ſembloit, que le cueur luy deuſt fendre. Le religieux, qui de loing ouyt ſes ſouſpirs, ſe douta de ſa conuerſion, par laquelle il pouuoit perdre ſon plaiſir, dont pour l’empeſcher, la vint trouuer proſternée deuant ceſte image, & la reprint aigrement, luy diſant, que ſi elle en faiſoit conſcience, qu’elle s’en confeſſaſt à luy, puis qu’elle n’y retournaſt plus, ſi elle vouloit : car l’vn & l’autre eſtoit ſans peché en la liberté. La ſotte religieuſe, cuidant ſatisfaire enuers Dieu, s’alla confeſſer à luy, qui pour toute penitence luy iura qu’elle ne pechoit point de l’aimer, & que l’eau beneiſte pouuoit effacer vn tel peccatile. Elle, croyant plus en luy, qu’en Dieu, retourna au bout de quelque temps à luy obeïr, en ſorte qu’elle deuint groſſe, dont elle print ſi grand regret, qu’elle ſupplia à la prieure de faire chaſſer hors du monaſtere ce religieux, ſçachant qu’il eſtoit ſi fin & cauteleux, qu’il ne faudroit point à la ſeduire. La prieure & le prieur, qui s’accordoient fort bien enſemble, ſe mocquerent d’elle, diſans qu’elle eſtoit aſſez grande pour ſe deffendre d’un homme : & que celuy, dont elle parloit, eſtoit trop homme de bien. A la fin, à force d’impetuoſité, preſsée du remors de ſa conſcience, leur demanda congé d’aller à Rome : car elle penſoit, en confeſſant ſon peché aux pieds du Pape, recouurer ſa virginité. Ce que treſvolontiers le prieur & la prieure luy accorderent : car ils aimoient mieux qu’elle fuſt pelerine contre ſa reigle, que renfermée & deuenir ſi ſcrupuleuſe, comme elle eſtoit, craignans que ſon deſeſpoir luy feiſt reueler la vie que lon menoit lá dedans, luy baillans de l’argent pour faire ſon voyage. Mais Dieu voulut qu’eſtant à Lyon, vn ſoir apres veſpres, ſur le pulpiſtre de l’egliſe ſainct Iean, ou madame la Ducheſſe d’Alençon, qui depuis fut Royne de Nauarre, alloit ſecrettement faire quelque neufueine, auecques trois ou quatre de ſes femmes eſtant à genoux, & deuant le crucifix, ouyt monter en hault quelque perſonne, & à la lueur de la lampe, cogneut que c’eſtoit vne religieuſe. Et à fin d’entendre ſes deuotions, ſe retira la Ducheſſe au coing de l’autel, & la religieuſe, qui penſoit eſtre ſeule, s’agenoilla : puis en frappant la coulpe, ſe print tant à pleurer, que c’eſtoit pitié, ne cryant ſinon : Helas ! mon Dieu, ayez pitié de ceſte pauure pechereſſe. La Ducheſſe, pour entendre que c’eſtoit, s’approcha d’elle, en luy diſant : M’amie, qu’auez vous ? d’ou eſtes vous ? & qui vous amene en ce lieu ? La pauure religieuſe, qui ne la cognoiſſoit point, luy diſt : Helas, m’amie ! mon malheur eſt tel, que ie n’ay recours qu’à Dieu, lequel ie prie me donner le moyen de parler à madame la Ducheſſe d’Alençon : car à elle ſeule, ie compteray mon affaire, m’aſſeurãt que s’il y a ordre, elle le trouuera. M’amie, ce luy diſt la Ducheſſe, vous pouuez parler à moy comme à elle, car ie ſuis fort de ſes amies. Pardonnez moy, diſt la religieuſe, iamais autre qu’elle ne ſçaura mon ſecret. A l’heure la Ducheſſe luy diſt, qu’elle pouuoit parler franchement, & qu’elle auoit trouué ce qu’elle demandoit. La pauure femme ſe ietta lors à ſes pieds : & apres auoir longuement pleuré & crié, luy racompta tout ce qu’auez ouy de ſa pauureté. Adonc la Ducheſſe la reconforta ſi bien, que ſans luy oſter la repentance continuelle de ſon peché, luy meit hors de l’entendement le voyage de Rome, & la rẽuoya à ſon prieuré, auecques des lettres à l’eueſque du lieu, pour donner ordre à faire chaſſer ce religieux ſcandaleux.
Ie tiens ce compte de ladicte Ducheſſe meſmes, par lequel vous pouuez veoir, mes dames, que la recepte de Nomerfide ne ſert pas à toutes perſonnes : car ceux cy touchans & enſeueliſſans le mort, ne furẽt moins touchez de lubricité. Voila vne inuẽtiõ, diſt Hircan, de laquelle, ie croy, que iamais hõme n’vſa, de parler de la mort, & faire les œuures de la vie. Ce n’eſt point œuure de vie, d’iſt Oiſille, de pecher : car on ſçait biẽ que peché engendre la mort. Croyez, diſt Saffredent, que ces pauures gens ne penſoient point à toute ceſte Theologie. Mais comme les filles de Lot enyurerent leur pere, penſans conſeruer nature humaine : auſsi ces pauures gens vouloient reparer ce que la mort auoit gaſté en ce corps, & en refaire vn tout nouueau. Parquoy ie ne voy mal, que les larmes de la pauure religieuſe, qui touſiours pleuroit & touſiours retournoit à la cauſe de ſon pleur. I’en ay aſſez veu de telles, diſt Hircan, qui pleurent leur peché, & rient leur plaiſir tout enſemble. Ie me doute bien, diſt Parlamente, pour qui vous le dictes : dont il me ſemble, que le rire a aſſez duré, & ſeroit temps que les larmes commençaſſent. Taiſez vous, diſt Hircan, encores n’eſt pas finie la Tragedie, qui a commencé par rire. Pour changer mon propos, diſt Parlamente, il me ſemble que Dagoucin eſt ſailly hors de noſtre deliberation, qui eſtoit de ne dire compte que pour rire, & le ſien eſt trop piteux. Vous auez dict reſpondit Dagoucin, que nous ne racompterions que des follies, & il me ſemble que ie n’y ay pas failly. Mais pour en ouyr vn plus plaiſant, ie donne ma voix à Nomerfide, eſperant qu’elle rabillera ma faulte. Auſsi ay-ie vn compte tout preſt, reſpondit elle, qui eſt digne de ſuiure le voſtre : car il parle de religieux, & de mort. Or eſcoutez le bien, s’il vous plaiſt.